CELEX: 32017D1949
Language: bg
Date: 2017-10-25 00:00:00
Title: Решение за изпълнение (ЕС) 2017/1949 на Комисията от 25 октомври 2017 година за отмяна на Решение за изпълнение 2014/715/ЕС, определящо Шри Ланка за трета държава, която Комисията смята за несътрудничеща съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов

26.10.2017   
            
            
               BG
            
            
               Официален вестник на Европейския съюз
            
            
               L 276/62
            
         РЕШЕНИЕ ЗА ИЗПЪЛНЕНИЕ (ЕС) 2017/1949 НА КОМИСИЯТА
   от 25 октомври 2017 година
   за отмяна на Решение за изпълнение 2014/715/ЕС, определящо Шри Ланка за трета държава, която Комисията смята за несътрудничеща съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (1), и по-специално член 31 от него,
   като има предвид, че:
   
               (1)
            
            
               С Решение за изпълнение 2014/715/ЕС на Комисията (2) Шри Ланка беше определена като несътрудничеща трета държава в борбата с незаконния, недеклариран и нерегламентиран („ННН“) риболов в съответствие с член 31, параграф 1 от Регламент (ЕО) № 1005/2008. В него Комисията посочва основанията, поради които счита, че тази държава не изпълнява своите произтичащи от международното право задължения, а именно — като държава на знамето, пристанищна държава, крайбрежна държава или държава на пазара да предприема действия за предотвратяване, възпиране и премахване на ННН риболов.
            
         
               (2)
            
            
               С Решение за изпълнение (ЕС) 2015/200 на Съвета (3) Шри Ланка беше включена в списъка на несътрудничещите държави, установен с Решение 2014/170/ЕС на Съвета (4).
            
         
               (3)
            
            
               По силата на член 18, параграф 1, буква ж) от Регламент (ЕО) № 1005/2008 се отказва вносът в Съюза на рибни продукти, които са придружени от сертификат за улов, заверен от органите на държава на знамето, посочена като несътрудничеща трета държава в борбата срещу ННН риболов.
            
         
               (4)
            
            
               След като беше определена за несътрудничеща трета държава, Шри Ланка предприе конкретни мерки за отстраняване на установените недостатъци.
            
         
               (5)
            
            
               Събраната от Комисията информация показва, че Шри Ланка е изпълнила своите произтичащи от международното право задължения и е приела подходяща правна рамка за борба с ННН риболов. Тя е установила адекватна и ефикасна система за наблюдение, контрол и инспекции чрез въвеждането на регистри за вписване на данните за улова, плюс радиопозивни за риболовните кораби, и е оборудвала целия флот за открито море със система за наблюдение на корабите (VMS). Шри Ланка също така е създала система за санкциониране с възпиращ ефект, преработила е правната си рамка за рибарството и е осигурила правилното прилагане на схемата за сертифициране на улова. Освен това държавата е започнала системно да изпълнява препоръките и резолюциите на регионалните организации за управление на рибарството (РОУР), например относно мерките за държавен пристанищен контрол. Тя е транспонирала правилата на РОУР в своето законодателство и е приела свой национален план за действие срещу ННН риболов в съответствие с изготвения от Организацията на обединените нации Международен план за действие срещу незаконния, недеклариран и нерегулиран риболов.
            
         
               (6)
            
            
               Гореизложената информация показва, че Шри Ланка спазва своите произтичащи от международното право задължения и че предприетите от нея действия като държава на знамето са достатъчни, за да се осигури спазването на членове 94, 117 и 118 от Конвенцията на Организацията на обединените нации по морско право и членове 18, 19, 20 и 23 от Споразумението относно прилагането на разпоредби на Конвенцията на ООН по морско право, свързани с опазването и управлението на трансгранично преминаващите и далекомигриращите рибни запаси.
            
         
               (7)
            
            
               Поради това може да се направи заключението, че обстоятелствата, довели до определянето на Шри Ланка като несътрудничеща трета държава, са коригирани и че Шри Ланка е предприела конкретни мерки, които могат да доведат до трайно подобряване на положението.
            
         
               (8)
            
            
               Вследствие на това беше прието Решение за изпълнение (ЕС) 2016/992 на Съвета (5), с което Шри Ланка се заличава от списъка на несътрудничещите трети държави
            
         
               (9)
            
            
               При тази ситуация Решение за изпълнение 2014/715/ЕС следва да бъде отменено, считано от датата на влизане в сила на Решение за изпълнение (ЕС) 2016/992.
            
         
               (10)
            
            
               Настоящото решение не изключва възможността Съюзът да предприеме по-нататъшни стъпки в съответствие Регламент (ЕО) № 1005/2008, ако Шри Ланка не изпълнява своите произтичащи от международното право задължения, а именно — като държава на знамето, пристанищна държава, крайбрежна държава или държава на пазара да предприема действия за предотвратяване, възпиране и премахване на ННН риболов.
            
         
               (11)
            
            
               Мерките, предвидени в настоящото решение, са в съответствие със становището на Комитета по рибарство и аквакултури от 28 февруари 2017 г.,
            
         ПРИЕ НАСТОЯЩОТО РЕШЕНИЕ:
   Член 1
   Решение за изпълнение 2014/715/ЕС се отменя.
   Член 2
   Настоящото решение влиза в сила в деня след деня на публикуването му в Официален вестник на Европейския съюз.
   
   То се прилага от 22 юни 2016 г.
   
      Съставено в Брюксел на 25 октомври 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 286, 29.10.2008 г., стр. 1.
   
      (2)  Решение за изпълнение 2014/715/ЕС на Комисията от 14 октомври 2014 г. за определяне на трета държава, която Комисията смята за несътрудничеща трета държава съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов (ОВ L 297, 15.10.2014 г., стр. 13).
   
      (3)  Решение за изпълнение (ЕС) 2015/200 на Съвета от 26 януари 2015 г. за изменение на Решение за изпълнение 2014/170/ЕС за съставяне на списък на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов по отношение на Шри Ланка (ОВ L 33, 10.2.2015 г., стр. 15).
   
      (4)  Решение за изпълнение 2014/170/ЕС на Съвета от 24 март 2014 г. за съставяне на списък на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов (ОВ L 91, 27.3.2014 г., стр. 43).
   
      (5)  Решение за изпълнение (ЕС) 2016/992 на Съвета от 16 юни 2016 г. за изменение на Решение за изпълнение 2014/170/ЕС на списъка на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов по отношение на Шри Ланка (ОВ L 162, 21.6.2016 г., стр. 15).